Mhux ħati li ħalla l-klieb jiġru bla ċinga u qatlu qattus fil-Buskett
Imtella' Settembru 15, 2020 - Aġġornata 15 Ta' Settembru, 2020 3:43pm Sid ta' klieb ma nstabx ħati li ħallihom jiġru bla ċinga, b'konsegwenza li daħlu f'parapett ta' residenza u qatlu qattus. Il-każ seħħ fl-14 ta' Jannar 2019, meta Marianne Scerri marret fl-għassa tar-Rabat biex tirrapporta li żewġt iklieb kannella tar-razza tal-fenek kienu daħlu fid-drive-in ta' darha fil-Buskett u qatlulha l-qattus. Hija qalet li l-klieb huma ta' Paul Vella, u li mhux l-ewwel darba li daħlu fil-propjetà tagħha. Sostniet li kienet rat lill-klieb jidħlu mix-xatba magħluqa u jaħfu waħda mill-qtates li kellha fil-kennels. Qalet li kellha tagħti daqqa ta' kanna lil wieħed mill-klieb biex jitlaq il-qattusa. Min-naħa tiegħu Paul Vella ċaħad li dawn il-klieb kienu tiegħu, għax m'għandux klieb tal-fenek kannella, iżda wieħed iswed imħallat. Qal li dakinhar kien żarma mix-xogħol u mar s'għand sieħbu, u li l-klieb kien żammhom fil-vann il-ħin kollu. Fix-xhieda tiegħu sieħbu kkonferma li ra żewġt iklieb tal-kaċċa fil-vann ta' Vella, u żied li Vella kellu kelb ieħor li kien dejjem iżommu fuq in-naħa ta' wara tal-vettura, iżda ma kienx jaf x'kulur hu. Il-Qorti, ippreseduta mill-Maġistrat Caroline Farrugia Frendo, innutat li l-verżjonijiet ta' Scerri u Vella ma kinux qed jaqblu. Il-Qorti qalet li l-prosekuzzjoni kienet fid-dmir li tikseb iktar provi, fosthom verifiki tal-għamla tal-klieb li għandu Vella u l-ġrieħi li sofra l-qattus. Fin-nuqqas ta' dawn il-provi, il-Qorti ddikjarat li ma tistax issib lil Vella ħati.